Nordstad-Lycée
Den Nordstad-Lycée ass eng ëffentlech lëtzebuergesch Secondairesschoul zu Dikrech.

Historique 
Den 21. Juli 2007 (Gesetz vum 13. Juli 2007) gouf den Nordstad-Lycée an d'Liewe geruff. Hien ersetzt d'Dikrecher Annexe vum Ettelbrécker Lycée technique, déi virdrun op der selwechter Plaz stoung.

Den Nordstad-Lycée steet um Campus an der rue Joseph Merten, tëscht der Hotelsschoul an dem neie Gebai vum Dikrecher Kolléisch. An der Tëschenzäit huet d'Schoul zwou Annexen: d'Annexe "Ateliers" an der Ettelbrécker Strooss zu Angelduerf an d'Annexe "Sauerwiss" an der aler Dikrecher Primärschoul (rue Sauerwiss).

Déi provisoresch Strukture vum Lycée goufen de 14. September 2007 offiziell ageweit. 2011 huet den Nordstad-Lycée, zesumme mat deenen zwéin aneren Dikrecher Lycéeën an dem Lycée technique agricole vun Ettelbréck e Parc écologique kreéiert. Domat erfëllt d'Schoul d'Critèren, déi néideg si fir Member vum Réseau des écoles associées vun der UNESCO ze ginn. Am Oktober 2012 gouf den Nordstad-Lycée dunn offiziell an dat Schoulnetzwierk opgeholl.

Am Schouljoer 2012/2013 huet den Nordstad-Lycée ronn 650 Schüler.

Schouloffer 
Den Nordstad-Lycée ass eng gemëscht Schoul a bitt Unterrecht am Classique, General a Professionnel un.

Internater
Den Nordstad-Lycée schafft am Partenariat mat verschiddenen Internater, wéi den Internater J. Schmit an Notre-Dame de Lourdes vun Dikrech a mam Internat Saccly zu Ierpeldeng.

Projeten
Nieft der Participatioun um europäeschen Austauschprogramm COMENIUS huet den Nordstad-Lycée bilateral Echangë mat däitsche Schoulen (St.-Willibrord-Gymnasium an Theobald-Simon Schule vu Bitburg).

Direkteren 
 2007 - 2011: François Schartz
 2011 - 2018: Jean-Claude Havé
 zanter 2018: Francisca Rocha

Kuckt och 
 Secondairesschoulen zu Lëtzebuerg
 Nordstad

Um Spaweck 
 Websäit vum Nordstad-Lycée

Schoulen zu Lëtzebuerg
Gebaier an der Gemeng Dikrech